Som for mange andre spanske jøder ble slektsnavnet påvirket av den arabiske kulturen under de muslimske maurerne som styrte på den iberiske halvøy fra 700-tallet til 1400-tallet. Det var vanlig blant de sefardiske jødene i al-Andalus å bruke det arabiske språket for sekulære navn, inkludert etternavn, til bruk utenfor synagogen. De arabiske slektsnavnene ble ofte endret på (romanisert) etter at de kristne kongedømmene tok tilbake makten i Spania under Reconquista, og noe av det samme kan ha hendt med Alhadeff-navnet.